Nuweling polisiebeampte doodgeskietArgieffoto: SAPD Die nasionale polisiekommissaris het Woensdag gesê hy is vasbeslote om die moordenaars vas te trek wat ŉ nuweling polisiekonstabel, wat nog net meer as ŉ jaar in die polisiemag gedien het, vandeesweek doodgeskiet het. Konst. Stevens Oubaas Mangwane (32) is Dinsdag in die Phomulong‑ informele nedersetting in Atteridgeville, Gauteng, doodgeskiet. Volgens kol. Brenda Muridili, woordvoerder van die polisie, het Mangwane saam met ŉ 29-jarige vriendin by ŉ taxi uitgeklim toe hulle deur twee onbekende mans gekonfronteer is. “Die vriendin kon daarin slaag om na nabygeleë huise te hardloop vir hulp toe sy gehoor het hoe ŉ skoot afgevuur word. Toe sy saam met mense terugkeer om te help, het hulle Mangwane se liggaam op die grond gevind,” sê Muridili. Die polisie het onmiddellik ŉ 72‑uur-aksieplan geaktiveer om die skuldiges vas te trek. Niemand is egter nog in hegtenis geneem nie. Mangwane was nie aan diens ten tyde van die voorval nie. Volgens Muridili was Mangwane verbonde aan die Vosman SAPD in Mpumalanga en het hy net meer as ŉ jaar gelede sy loopbaan in die polisie begin. Hy is oorspronklik van die KwaMhlanga-gebied afkomstig, maar het by familie in Atteridgeville gekuier toe hy doodgeskiet is. Genl. Khehla John Sitole, nasionale kommissaris van die polisie, het die aanval op Mangwane veroordeel en gesê enige aanval op ŉ polisiebeampte is ŉ aanval op die staat. “Die skuldiges in hierdie walglike misdaad sal geïdentifiseer word en die gereg sal sy gang gaan,” het Sitole gesê.